KOMMISSIONENS BESLUTNING af 4. marts 1996 om et tidsbegrænset forsøg vedrørende maksimumsindholdet af affald i frø af sojabønner (96/202/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 69/208/EØF af 30. juni 1969 om handel med frø af olie- og spindplanter (1), senest ændret ved akten vedrørende Østrigs, Finlands og Sveriges tiltrædelse, særlig artikel 12a, og

ud fra følgende betragtninger:

I direktiv 69/208/EØF er der fastsat normer for maksimumsindholdet af affald som defineret efter de nugældende internationale afprøvningsmetoder gældende for frø af sojabønner;

disse normer er blevet fastsat for at mindske risikoen for smitte med Phialophora gregata og Phytophthora megasperma f.sp. glycinea;

efter de nugældende internationale afprøvningsmetoder indgår »stykker af ituslåede eller beskadigede frøenheder, der er halvt så store eller mindre end halvt så store som det oprindelige frø«, i definitionen af affald;

ud fra den foreliggende videnskabelige viden skulle ovennævnte komponent af affald ikke udgøre nogen risiko for smitte med de nævnte skadegørere;

ved Kommissionens beslutning 93/213/EØF (2), blev der indført et tidsbegrænset forsøg efter nærmere fastsatte betingelser for at finde bedre alternativer til de nuværende bestemmelser for maksimumsindholdet af affald i frø af sojabønner;

forsøget sluttede den 30. juni 1995;

resultaterne af forsøget var ikke endelige, og forsøget bør derfor videreføres på samme betingelser;

det er ønskeligt, at frø, der er høstet i tredjelande, også inddrages;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Der gennemføres et tidsbegrænset forsøg på fællesskabsplan på de i artikel 2 fastsatte betingelser for at vurdere, om de normer eller andre betingelser, der er gældende for frø af sojabønner med hensyn til vægtprocent affald, jf. del I, nr. 3, afsnit C, litra c), i bilag II til direktiv 69/208/EØF, bør ændres således, at de komponenter, der beskrives som »stykker af ituslåede eller beskadigede frøenheder, der er halvt så store eller mindre end halvt så store som det oprindelige frø«, lades ude af betragtning.

Artikel 2

De i artikel 1 omhandlede betingelser er som følger:

a) normen for affald omfatter ikke stykker af ituslåede eller beskadigede frøenheder, der er halvt så store eller mindre end halvt så store som det oprindelige frø

b) ved den officielle undersøgelse skal frømateriale og andet materiale vejes separat, medmindre det samlede indhold af affald ikke overstiger 0,3 %

c) frøpartierne skal være ledsaget af en officiel analyseattest, der angiver resultaterne af vejningen, jf. litra b)

d) på den officielle etiket, der er foreskrevet i direktiv 69/208/EØF, eller, når det gælder tredjelande, OECD-etiketten, skal nummeret på denne beslutning være angivet efter ordene »EØF-regler og -normer«. Nummeret på denne beslutning kan alternativt angives i et andet officielt dokument, der ledsager frøpartiet

e) certificeringsmyndighederne skal overvåge forsøget

f) der skal leveres prøver af frøpartier, der certificeres officielt efter dette forsøg, til brug for sammenlignende fællesskabsundersøgelser.

Artikel 3

1. Enhver medlemsstat kan deltage i forsøget.

2. Medlemsstaterne meddeler Kommissionen, om de har besluttet at deltage i forsøget.

3. Forsøget slutter den 30. juni 1998. Medlemsstaterne kan beslutte at ophøre med at deltage i forsøget på et tidligere tidspunkt.

4. Inden udgangen af hvert år forelægger medlemsstaterne Kommissionen og de øvrige medlemsstater en beretning om forsøgsresultaterne.

Artikel 4

Denne beslutning er rettet til medlemsstaterne.

Udfærdiget i Bruxelles, den 4. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. L 169 af 10. 7. 1969, s. 3.

(2) EFT nr. L 91 af 15. 4. 1993, s. 27.